Η **Bugatti Type 41**, περισσότερο γνωστή ως **Bugatti Royale** ή **Golden Bugatti**, ήταν ένα μεγάλων διαστάσεων υπερπολυτελές αυτοκίνητο, που παρήχθη από τη γαλλική αυτοκινητοβιομηχανία Bugatti, από το 1927 έως το 1933, σε μόλις 6 αντίτυπα. Ίσως το πιο σχολαστικά κατασκευασμένο από όλα τα αυτοκίνητα και ένα από τα πιο δαπανηρά.

Βασικά στοιχεία
---------------

Το μοντέλο εξελίχθηκε από τον ιδρυτή της εταιρείας, Έττορε Μπουγκάτι, με σκοπό να είναι το πολυτελέστερο αυτοκίνητο που κατασκευάστηκε ποτέ. Η τιμή πώλησής του όταν παρουσιάστηκε, ήταν 500.000 γαλλικά φράγκα της τότε εποχής, δηλαδή 3 φορές υψηλότερη από την τότε τιμή μιας Rolls-Royce. Είχε συνολικό μήκος άνω των 6 μέτρων και έφερε έναν τεράστιο κινητήρα με τον εντυπωσιακό κυβισμό των 12.763 cm³ και ειδικά μάλιστα το πρώτο χρονολογικά αντίτυπο, που έλαβε την ονομασία Type 41 Coupé Napoléon, είχε κυβισμό 14.726 cm³. Και τα δύο μηχανικά σύνολα ήταν 8-κύλινδρα σε σειρά (I8), 24-βάλβιδα, βενζίνης και ισχύος από 275 έως 300 hp στις 3.000 στροφές το λεπτό, προσφέροντας έτσι τελική ταχύτητα 200 έως 205 km/h, ανάλογα με την εκδοχή αμαξώματος, νούμερα εξωπραγματικά για την τότε εποχή. Μέχρι σήμερα, παραμένουν από τους μεγαλύτερους κινητήρες που έχουν τοποθετηθεί ποτέ σε αυτοκίνητο παραγωγής.

Παραγωγή
--------

Ο Έττορε Μπουγκάτι σχεδίαζε αρχικά να κατασκευάσει 25 αντίτυπα της Royale και να τα πωλήσει στην αριστοκρατική ελίτ της εποχής, εξ ου και η παράλληλη ονομασία Bugatti Royale, δηλαδή η «βασιλική Bugatti». Τελικώς όμως, λόγω της παγκόσμιας οικονομικής ύφεσης του 1929, ούτε ακόμα και η ευρωπαϊκή αριστοκρατία δεν εκδήλωσε ενδιαφέρον για το μοντέλο. Το αποτέλεσμα ήταν να παραχθούν μόλις 6 αντίτυπα και από αυτά να πωληθούν μόλις τα 3, όλα μάλιστα σε πελάτες μη αριστοκρατικής προέλευσης, με την πρώτη παράδοση να λαμβάνει χώρα μόλις το 1932. Σημειωτέον ότι το καθένα από τα 6 αυτοκίνητα παρήχθη σε διαφορετικό τύπο αμαξώματος, με αποτέλεσμα να μην υπάρχουν όμοιες μεταξύ τους Royale. Αρχικά, είχε κατασκευαστεί και ένα δοκιμαστικό πρωτότυπο μοντέλο, που όμως καταστράφηκε το 1931 σε τροχαίο ενώ το οδηγούσε ο ίδιος ο Έττορε Μπουγκάτι.

Και τα έξι αντίτυπα της Bugatti Royale έχουν επιβιώσει μέχρι σήμερα (αν και κάποια έχουν υποστεί αρκετές ανακατασκευές στο αμάξωμα), και θεωρούνται από τα μεγαλύτερα και εντυπωσιακότερα, καθώς και σπανιότερα αυτοκίνητα της παγκόσμιας ιστορίας της αυτοκίνησης. Το 2007, στα πλαίσια του εορτασμού της 80-ής επετείου από την παρουσίαση της Bugatti Royale, πέντε από τα έξι αντίτυπα της Royale εκτέθηκαν στο Goodwood Festival of Speed. Τα μοντέλα που παρήχθησαν είχαν και διαφορετικά ονόματα ως εξής (κατά σειρά παραγωγής):

* Coupé Napoleon (κωδικός 41100), το πρώτο.
* Coupé de ville Binder (41111)
* Cabriolet Weinberger (41121)
* Limousine Park-Ward (41131)
* Kellner car (41141) : Το μοντέλο αυτό δημοπρατήθηκε τρεις φορές και εξακολουθεί να κατέχει το παγκόσμιο ρεκόρ με τιμή 8,7 εκατομμυρίων δολλαρίων στη δημοπρασία των Christie's το 1983 (σε τιμές 2020, αυτή η τιμή θα ήταν πάνω από 16 εκατομμύρια δολλάρια). Την τελευταία φορά δημοπρατήθηκε το 2001 για 10 εκατομμύρια λίρες Αγγλίας.
* Berline de Voyage (41150).

Βιβλιογραφία
------------

* Sujatha Menon, ed. (2004): Super Cars, Classics of Their Time. Quintet Publishing. ISBN 0-7607-6228-7.
* Hildebrand, George (Hrsg.): The Golden Age of the Luxury Car - An Anthology of Articles and Photographs from Autobody, 1927-1931; Dover Publications, Inc. 1980, ISBN 0-486-23984-5.
* Conway, H. G. «The car of Kings». Motor: pages 17–20. 8 February 1969.
* Classic & Sports Car Magazine - October 1987.
* H.G. Conway: Die Bugatti-Typen. In: Die Bugattis. Automobile, Möbel, Bronzen. Ausstellungskatalog des Museums für Kunst und Gewerbe Hamburg (1983).
* Uwe Hucke & Julius Kruta: Bugatti. From Milan to Molsheim, Münster 2008, ISBN 978-3-938568-39-2.
* Kurz, Joachim: Bugatti. Der Mythos - Die Familie - Das Unternehmen 2005, ISBN 978-3-430-15809-1.
* «Big in Japan», Fahrbericht des Bugatti 41 Nr. 41141 mit Kaufberatung in: Motor Klassik Nr. 4/2002, S. 56 ff.

Παραπομπές
----------

1. ↑  «BRITANNICA : Type 41 Bugatti». Ανακτήθηκε στις 20 Ιουλίου 2022.
2. ↑  «The most expensive car in the world». Ανακτήθηκε στις 20 Ιουλίου 2022.
3. ↑  «The Bugatti Type 41 Royale was a beast of massive proportions, even by today's standards». Ανακτήθηκε στις 20 Ιουλίου 2022.
4. 1 2  «10 Things We Forgot About The Bugatti Royale». Ανακτήθηκε στις 20 Ιουλίου 2022.
5. ↑  «Bugatti Type 41 Royale». Ανακτήθηκε στις 20 Ιουλίου 2022.
6. ↑  «Bugatti Royale: προορισμένη για βασιλιάδες». Αρχειοθετήθηκε από το πρωτότυπο στις 20 Ιουλίου 2022. Ανακτήθηκε στις 20 Ιουλίου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Bugatti Royale** |

* BugattiPage.com: Type 41 Royale
* Bugatti Type 41 - Classic Driver Reportage